Ποιος φοβάται τα μέλη;

Στον προσυνεδριακό διάλογο προκαλεί εντύπωση η αντίρρηση ορισμένων στελεχών του για εκλογή οργάνων από τα μέλη του. Αρχικά προβλήθηκε ότι η πρόταση έπρεπε να αποσυρθεί γιατί θα δίχαζε το κόμμα, τελευταία, ορισμένοι υποστηρίζουν ότι είναι λεπτομέρεια, ή ότι δεν αφορά την κοινωνία. Λες και τα προς εκλογή όργανα είναι …λεπτομέρειες και η κοινωνία δεν ενδιαφέρεται (και) για τη λειτουργία των κομμάτων.

 Προβλήθηκε ο κίνδυνος να γίνει το κόμμα περισσότερο «συστημικό» και «κεντρώο», λες και τα 9/10 των μελών του κόμματος είναι όργανα του συστήματος ενώ το 1/10 είναι ούλτρα «ριζοσπάστες», παρότι εκλέχθηκαν ως σύνεδροι από τους «συστημικούς». Είχαν ίσως λάθος ο Μαρξ και ο Ένγκελς, πριν πολλά χρόνια, που πίστευαν ότι οι εργάτες καταλάβαιναν «το Κεφάλαιο» καλύτερα από τους αστούς, αλλά είναι και κωμικό σήμερα στελέχη (ορισμένοι επαίρονται και για την αστική τους καταγωγή και παιδεία) να προβάλουν μια ιδιότυπη κομματική αριστοκρατία κατηγορώντας για αστικό «συστημισμό» τη πλειοψηφία των μελών του ΣΥΡΙΖΑ.

Προβλήθηκε ο κίνδυνος δημιουργίας «μελών μιας χρήσης», που θα δραστηριοποιούνται στην εκλογή οργάνων, ενώ αν δραστηριοποιούνται για την εκλογή εκλεκτόρων δεν θα είναι. Προβλήθηκε ο κίνδυνος ανυπαρξίας σώματος ελέγχου, λες και καταργείται το συνέδριο και τα όργανα δεν μπορούν να λογοδοτούν στα μέλη του κόμματος. Λάθος τα μέλη «μιας χρήσης», αλλά χειρότερο λάθος τα μέλη χωρίς αποφασιστικό ρόλο.

Τα μέλη του ΣΥΡΙΖΑ δεν αρκούνται να χειροκροτούν, ή να κουβαλάνε καρέκλες, να λένε απλώς τι ακούνε από τον κόσμο ή την άποψη τους και μάλιστα όταν κριτικάρουν, να θεωρούνται «γκρινιάρηδες». Τα μέλη του ΣΥΡΙΖΑ δικαιούνται να εκλέγουν και να ελέγχουν την ηγεσία του ΣΥΡΙΖΑ και το κυριότερο να συν-διαμορφώνουν την πολιτική του ΣΥΡΙΖΑ. Αυτό θα συμβάλει να οργανωθούν περισσότερα μέλη, μέσα στην κοινωνία, μέλη που θέλουν όχι απλά να αποτινάξουν τους Μητσοτάκηδες, όχι μόνο να συμβάλουν στην προοδευτική κυβέρνηση, αλλά μαζί με τους εργαζόμενους, να αλλάξουν τον κόσμο.

Για την ελκυστικότητα του ΣΥΡΙΖΑ και την αναγκαία μαζικοποίηση του δεν αρκεί βέβαια η κατοχύρωση της εκλογής προέδρου, Κεντρικής Επιτροπής, Νομαρχιακών Επιτροπών από τα μέλη. Δεν αρκούν οι ποσοστώσεις περιφέρειας και φύλου, οι θητείες και τα δημοψηφίσματα. Πρέπει να βελτιωθεί όλη η λειτουργία του κόμματος, για παράδειγμα τα Τμήματα να συνδεθούν οργανικά με τις συναφείς κλαδικές οργανώσεις, τις νομαρχιακές και περιφερειακές θεματικές επιτροπές. Στις Νομαρχιακές Επιτροπές και στην Κεντρική Επιτροπή να συζητιέται συστηματικά η γνώμη ή και οι γνώμες των Οργανώσεων, να δοθεί στην πράξη το δικαίωμα στις Οργανώσεις να αποφασίζουν. Θα τα τολμήσει ο ΣΥΡΙΖΑ;

Κατσούρας Σταύρος

stavkatsp@hotmail.com

O.M. ΝΕΑΣ ΙΩΝΙΑΣ ΜΑΓΝΗΣΙΑΣ

ΚΑΤΣΟΥΡΑΣ ΣΤΑΥΡΟΣ

ΒΥΖΑΝΤΙΟΥ 42, 38445 ΒΟΛΟΣ

ΤΗΛ 6976654501